God het Sy vegtersboog neergesit – NG Kerk Adelaide
God het Sy vegtersboog neergesit
2021/02/21 Paul Odendaal
SKRIFLESING: Genesis 9:8-17
Die reënboog is vir die meeste mense besonders mooi en van besondere vertroosting.
Ek onthou hoe ek een Januarie baie jare gelede terug gery het van Bloemfontein na Strydenburg (my eerste gemeente). Die betrokke jaar wat voorgelê het sou 'n besondere moeilike jaar gewees het. So tien kilometer buite Strydenburg het die mooiste reënboog so oor die hele dorp gespan. Ek het dit as 'n Goddelike teken van bemoediging en vertroosting ervaar met die bevestiging dat God saam met my en my gesin is.
In die tyd van Noag was die mensdom in 'n totale toestand van sonde en het die woes gegaan op aarde. Niemand het God meer gedien nie, behalwe Noag. God wou van vooraf begin met die mensdom. Daarom het God 'n sondvloed gestuur om die wêreld skoon te was van die sonde. Slegs Noag en sy familie en die diereryk is gered.
Die Hebreeuse woord "qeset" vir reënboog het ook 'n oorlogskonnektasie en verwys na die kryger se boog. Dieselfde Hebreeuse woord "qeset" kom ook voor in Ps 7: 13, Klaag 2: 4 en Hab 3: 9 – 11, waar dit verwys na die boog van die kryger wat gespan word. Daarom is die reënboog in die antieke Hebreeuse tekste ook 'n simbool van God se toorn en oordeel. God span as't ware sy boog om met jou in oorlog te gaan. Met die sondvloed het God sy "qeset" (sy reënboog) gespan en met die mensdom in oorlog gegaan. Verwoestend het dit 40 dae en 40 nagte gereën en alles vernietig behalwe almal wat in die ark was. God is ook 'n toornige God, wat kwaad word oor sonde en sy oordeel kan uitspreek oor sondaars. Ons misgis ons, as ons dink God is net liefde. God is liefde en regverdigheid. Waar God se regverdigheid vertrap word stort God sy toorn uit oor die mens. Daarom moet ons nie van God ons speelmaatjie maat en sonde nie ernstig opneem nie. Baie mense dink God is net liefde, geen oordeel nie. Dikwels glo ons dit is God se werk om te vergewe. Maar dan dink ons naïef oor God. God straf ook sonde. God straf die sonde van die enkeling en ook die sonde van 'n volk of van die mensdom. Daarom moet ons versigtig voor God lewe. Hoor hoe sterk spreek die Here Jesus homself uit in Mat 23: 23: "23 "Wee julle, skrifkenners en Fariseërs, skynheiliges! Want julle gee tiendes van kruisement en vinkel en komyn, maar julle het die gewigtigste van die wet nagelaat – die reg en die barmhartigheid en die trou. Hierdie dinge moes julle gedoen het sonder om die ander na te laat." God is die God van geregtigheid, barmhartigheid en betroubaarheid. Wee jou, as God sy reënboog teen jou span.
Daarom mag godsdiens, nooit net oor 'n goedvoel – gevoel handel nie. Dit moet ook spreek oor die vlymskerpte van God se Woord wat sonde haat, veroordeel en straf. Ons maak dikwels God se genade te goedkoop, te maklik verkrygbaar. Ons bid so maklik "Vader vergeef my al my sonde." Dit is geen sondebelydenis nie. Sonde is om na te dink oor jou lewe en vir jou sonde 'n naam te gee en jou sonde by die naam te noem. Wee jou, as God Sy reënboog teen jou span! Wie sal God se toorn kan ontvlug.
Maar God kan ook afstand doen van Sy toorn. God kan Sy toorn verruil vir vrede. So het God ook na die sondvloed vrede verklaar. Daar staan in Gen 9: 13 "My boog plaas Ek in die wolke. Dit sal dien as teken van die verbond tussen My en die aarde." Wanneer God dus as't ware die reënboog neersit op die aarde, sit hy Sy oorlogsboog neer om vrede te maak met die mense en 'n vredesverdrag of -verbond met die mens te sluit. Daarom is die reënboog God se vredesteken en vredesverbond, dat Hy nie weer die wêreld sal uitwis deur 'n sondvloed nie. Die Here het sy boog (reënboog) neergesit tussen die wolke, as teken dat Hy sy wapen neergesit het en met die mense 'n vredesverbond gesluit het. So word die teken van die reënboog wat neergesit is, teken van God se trou.
Daar is iets soos post traumatiese stres. Noag en sy nageslag kon maklik elke keer as die wolke saampak, die trauma herbeleef dat daar weer 'n sondvloed oppad is. Daarom is die reënboog wat neergesit is, 'n teken dat God nie meer met hulle in 'n oorlog is nie. Dat God nie weer die aarde sal uitdelg met 'n sondvloed nie. Dit sou vir hulle 'n berusting gee. Dit is nogal wonderlik, om te weet dat die reënboog wat neergesit is, slegs sigbaar is wanneer daar 'n storm op hande is. God se trou is die duidelikste in die storms van die lewe.
Die reënboog wat neergesit is, is 'n eensydige verbond waar die iniasitief en verantwoordelikheid net van God kom, om die aarde nie weer uit te delg met 'n sondvloed nie.
So is die kruis ook 'n teken, dat God afstand gedoen het van Sy toorn en dat sy kruis die weerligafleier was van die hemelse donderweer. Daarom is die kruis in die aarde geaard. Daarom hoef ons ook nie aan post traumatiese stres te lei en God se straf in alles wat in my lewe gebeur te soek nie. Ook in die storms van my lewe, kan ek weet dat God se kruis die simbool van vrede en berusting is.
God het Sy wapen, die reënboog neergesit tussen die wolke en storms van my lewe, as teken dat God van sy toorn afstand gedoen het. God het sy wapens neergelê, om in genade in vredesverbond met ons te leef. AMEN.